Brocka, Július, poslanec NR SR (2015-02-06):
Ďakujem pekne. Vážená pani podpredsedníčka, dámy a páni, KDH je family-friendly dlhodobo. Rodina je ústrednou témou našich programov volebných a aj vládnych, keď sme boli vo vláde, podarilo sa nám z témy rodiny urobiť jednu z ústredných tém. Dokonca si pamätám, že keď v jednej vláde sme boli vo vláde, tak kádehácki ministri mali najviac detí, aj takým spôsobom sme šírili pozitívny obraz o rodine. A nielen to. My sme aj ovplyvňovali a formovali rodinnú politiku štátu od začiatku politickej a ekonomickej transformácie Slovenska až do súčasnosti. Darilo sa nám to primerane našej politickej sile vyjadrenej počtom mandátov v parlamente. A dokonca niekedy sme presadili aj viac, ako odpovedalo našej sile. Spomínam si na minulý rok, keď sme novelizovali Ústavu Slovenskej republiky a zaviedli novú definíciu manželstva do ústavy. V snahe zvýšiť adresnosť sociálnej politiky, to znamená podporovať viac sociálne slabších, už ´94. roku sme presadili prídavok na dieťa – štátnu sociálnu dávku v troch úrovniach na základe výšky príjmu v rodine, t. j. zrušenie plošného vyplácania prídavkov na deti. V istom zmysle sme predbehli dobu, toto takmer revolučné opatrenie síce nasledujúca vláda po nás zrušila. V Čechách ho zaviedli oveľa neskôr a majú ho dodnes. V dôchodkovom systéme sme zaviedli v tom istom roku kombinovanú valorizáciu dôchodkov o isté percento a pevnú sumu. Tiež to bolo neskôr zrušené, ale opäť zavedené a dôchodky sa už tretí rok zvyšujú iba o pevnú sumu všetkým kategóriám dôchodcov rovnako. A to je správne. Naozaj zásluhovosť. A k zásluhovosti prispievame v čase nášho produktívneho života, to znamená, kto ako pracoval, kto ako prispieval na svoj dôchodok, na základe toho mu vyrátajú jeho dôchodok. Ale aby sa dôchodok, výška dôchodku valorizovala rôzne, to znamená, tým, čo sú lepšie na tom, aby sa im viac pridávalo, to nemá žiadnu logiku, aspoň teda logiku v súvislosti so zmyslom pre spravodlivosť. A preto som rád, že dnes sa dôchodky valorizujú, samozrejme, nehrozí nikdy, že tí, čo majú nižšie, že dobehnú tých, čo majú vyššie. Že vždycky bude istý rozdiel, a mnoho razy je dosť veľký, ale tomuto princípu každý rozumie, tomu princípu, že majú žalúdky všetci rovnaké. Osobitnú pozornosť sme venovali pomoci rodinám s deťmi cez rodičovský príspevok, ktorý sa nám podarilo zvýšiť, predĺžiť jeho dobu poberania z dvoch na tri roky. V rokoch veľkej daňovej a dôchodkovej reformy, že štát aj SMER dnes platí odvody na dôchodok rodiča pri dieťati do 3, resp. 6 rokov z veľmi atraktívneho vymeriavacieho základu. Takže čas strávený pri dieťati je z hľadiska budúcich dôchodkových nárokov dokonca výhodnejší ako zamestnanie za nízku mzdu. Ten vymeriavací základ je 60 % priemerného platu v národnom hospodárstve. Dámy a páni, snahou štátu, úlohou štátu by mala byť podpora zodpovedného správania jednotlivcov a rodín a pomoc, aby mohli plniť svoje úlohy a neupadli do chudoby. Na rodinách s deťmi stojí napríklad náš sociálny systém a jeho dlhodobá udržateľnosť. Osobitne prvý priebežný systém, diskutovali sme o ňom niekoľko dní predchádzajúcich v súvislosti s otváraním II. piliera, bez detí, bez dostatočného počtu budúcich prispievateľov sa náš dôchodkový systém môže zmeniť na obyčajnú pyramídovú hru. Aj dnes to už vidieť. Dnešní dôchodcovia ešte majú dôchodky, aj keď nízke, ale ako-tak zabezpečené. Ale čo bude s dôchodkami ich detí, tých, čo sú dnes prispievatelia do systému, je otázne. Lebo výdavky Sociálnej poisťovne na dôchodky každý rok rastú rádovo o 250 mil. eur. V rokoch 2010 až 2015 každý rok rástli výdavky skoro o 250 mil. A dnes štát dotuje Sociálnu poisťovňu sumou takmer 1 mld. eur, každý rok. Čiže súčasná podoba priebežného systému je nielen dlhodobo neudržateľná pri takomto trende, ale je vrcholne nespravodlivá voči viacdetným rodinám. Deti z takýchto rodín totiž prispievajú viac na dôchodky iných rodičov ako svojich vlastných, a to nie je medzigeneračná solidarita, alebo teda je, ale je to skôr solidarita naruby. Preto náš návrh o odvodoch, ktoré platí štát. Štát u nás pomáha rodinám priamo rôznymi dávkami, napríklad pri narodení dieťaťa, opakovanie napríklad prídavky na deti, rodičovský príspevok, alebo nepriamo rôznymi formami úľav, daňových úľav: daňový bonus na dieťa, nezdaniteľné minimum na manželku, ktorá je pri dieťati, odvodový bonus na nezaopatrené dieťa a podobne. Reakciou na zneužívanie sociálneho systému alebo pomoci štátu rodinám s deťmi bolo to, že sme viac podporovali rodiny s deťmi cez nepriamu podporu. Táto forma pomoci je efektívnejšia, pretože motivuje k aktivite vlastnou prácou a nedá sa zneužiť. A to je práve obsahom tohoto nášho návrhu. Pri daňovej reforme sme zaviedli, si určite mnohí pamätáte, možnosť uplatniť si daňovú úľavu na nepracujúcu manželku alebo manžela, starajúceho sa o deti, v rovnakej výške ako na daňovníka. V prerátaní na eurá to bola maximálna čiastka 720 eur na rok. Daňový bonus na dieťa vo výške rádovo ako prídavky na deti, to bol takisto náš príspevok v projekte rovnej dane. Odvodový bonus na každé nezaopatrené dieťa. Je pravda, že tento sa v našej legislatíve neudržal v dôchodkovom systéme, ale tiež je pravda, že súčasná ľavicová vláda nedávno výrazne zredukovala daňovú úľavu na nepracujúceho manžela a nenavrhla inú kompenzáciu pomoci rodinám s deťmi. A ja som už zachytil aj informácie, že zaoberajú sa myšlienkou obmedzenia daňového bonusu na dieťa. V Národnej rade je zatiaľ odmietnutý náš ďalší návrh pomoci rodinám s deťmi, ktorým by umožnil zamestnaným deťom odviesť časť zaplatenej dane svojim rodičom na dôchodku formou asignácie dane. Ten návrh sme nazvali o troch grošoch, určite si to pamätáte. V Českej republike sa návrhmi toho druhu, to znamená väčšia spravodlivosť dôchodkového systému, zaoberajú úplne vážne, majú dokonca vládnu dôchodkovú komisiu spolu s ich ministerstvom financií. My si myslíme v KDH, že pomoc rodinám je viac potrebná vtedy, keď sa rodičia o deti starajú a aj ich vychovávajú, a nie neskôr, keď budú na dôchodku, že v závislosti od počtu vychovaných detí budú mať potom výhodnejší dôchodok. Mnohí z tých rodičov sa toho dôchodku nemusia dožiť a považujeme za správnejší náš prístup a tento návrh, že znižovať bremeno rodičom vtedy, keď sa o deti starajú. To znamená, vyššia nepriama podpora cez nižšie dane. A práve preto, že tento návrh sa nedá zneužiť, napríklad osobami žijúcimi dlhodobo zo sociálnych dávok. Samozrejme, máme v programe, alebo v zásobe aj ďalšie návrhy, ale o nich budem hovoriť pri ďalšom bode programu. Myslím si, že tak, ako o tom predchádzajúcom bode, že ak vládny SMER si tento návrh osvojí, tak nebudeme sa hnevať, keď bude pri niektorej príležitosti odfajknutý premiérom tak, ako to teraz v posledných dňoch a týždňoch pán premiér robí. Ďakujem za vašu pozornosť.